钦定古今图书集成/理学汇编/经籍典/第186卷 > 郑樵春秋传 > 《看春秋须立三节》
## 钦定古今图书集成/理学汇编/经籍典/第186卷 > 郑樵春秋传 > 《看春秋须立三节》

郑樵曰：“看《春秋》须立三节，五霸未兴以前是一节，五
霸迭兴之际是一节，五霸既衰之后是一节，五霸威
公为盛，孔子称‘微管仲，吾其被发左衽矣’，则威公之
有大功于天下可知。然亦有可憾者。夫自王纲解纽，
强陵弱，众暴寡，当时之人思大国之正己也，如《褰裳》
之诗，此时威公出来，统集天下之势，整顿天下之事”，
岂非有大功于当时乎？然五霸未出，先王之遗风馀
泽，犹有存者，霸主一兴，则天下之人见霸者之功，而
无复见先王之泽，岂不大可憾乎！大抵王道霸业，相
为消长。《春秋》之始，齐僖谓之“小霸”，见于《春秋经传》，与
诸侯会盟，征伐稍多，此便是霸之始。方周末东迁，未
尝无方伯连率之职，然当是时，尚禀王命，故不谓之
霸。东迁以来，王者自无总合系属人心道理，诸侯稍
有才智，必自出来会盟，此霸之名所以立。然当僖公
之始，当时之势亦不易做得，所以凡书盟不过三四
国而止，到威公时，大国言齐、宋，远国言江、黄，其馀莫
不尽从，霸业盛处，便见王道消亡。

东迁之初，去三代未远，故《春秋左氏》所载隐、桓间事，
言多典法。如祭仲之谏郑庄公，封叔段于京，所谓先
王之制，大都不过三国之一，小九之一，今京不度，非
制也，见得成周筑城之遗制犹在。如石碏之谏卫庄
公，所谓“臣闻爱子，教之以义方，弗纳于邪”，骄奢淫佚
所自邪也，见得先王教子家传之法犹在。如师服之
谏晋曰：“臣闻国家之立也，本大而末小，是以能国。故
天子建诸侯立家，卿置侧室，大夫有贰宗，士有隶子
弟，庶人工商各有分亲，皆有等衰。”犹见得三代制度，
名分等衰，纤悉委曲如此之不可乱。此《春秋》初老师
宿儒所传，先王之典法未泯，学者所当深考到后来
《春秋》中与末，能如此言者甚少，间若左史倚相之于
楚，叔向之于晋，子产之于郑，才能言，当时便谓之“圣
贤博物君子。”